Liqui Fruit herroep druiwesap oor glasstukkies daarin | Netwerk24
Deur Warda Meyer 06 September 2020 07:49
Pioneer Foods het sy 330 ml-blikkies Liqui Fruit met rooi druiwesap herroep nadat daar glo glasstukkies in dié produkte beland het.
Die Nasionale Verbruikerskommissie het in 'n verklaring gesê Pioneer Foods het hom in kennis gestel van sy voorneme om dié blikkies koeldrank te herroep.
Die waarnemende verbruikerskommissaris, Thezi Mabuza, het gesê hoewel hulle nog nie 'n volledige kennisgewing ontvang het oor die riglyne van herroeping nie, ondersoek Pioneer Foods steeds die omvang van die probleem.
"Die inligting wat ons het, is dat daar glasstukkies in die produk voorgekom het. Dit hou 'n gesondheidsrisiko in vir verbruikers as dit gedrink sou word. Ons doen 'n beroep op verbruikers wat die produk gekoop het om dit terug te besorg aan die handelaar vir 'n volledige terugbetaling," het Mabuza gesê.
"Die verbruikerskommissie sal na ontvangs van die amptelike kennisgewing die herroeping van die produk monitor," het sy afgesluit.